b'\n_START_ARTICLE_\nBazalna presnova\n_START_PARAGRAPH_\nBazalna presnova ali bazalni metabolizem (znana tudi pod kratico BMR za angle\xc5\xa1ki izraz Basal Metabolic Rate) je stopnja pretvorbe energije v organizmu, ki miruje, ima prazno prebavilo in ni pod temperaturnim stresom, torej je temperatura njegovega okolja enaka njegovi normalni telesni temperaturi. V tem stanju porablja energijo samo za vzdr\xc5\xbeevanje osnovnih \xc5\xbeivljenjskih funkcij. Pomemben dele\xc5\xbe porabe odpade na biokemi\xc4\x8dne procese za vzdr\xc5\xbeevanje oblike in funkcije celic, predvsem membranskega potenciala. Pri \xc5\xbeivalih jo merimo s koli\xc4\x8dino oddane toplotne energije v \xc4\x8dasovni enoti (s kalorimetrijo) ali s porabo kisika, redkeje pa s koli\xc4\x8dino oddanega ogljikovega dioksida._NEWLINE_Mera je uporabna za primerjanje presnove med osebki znotraj vrste in tudi med vrstami, vendar je nekoliko ne\xc5\xbeivljenjska, saj je ve\xc4\x8dina \xc5\xbeivali v naravi zelo redko dlje \xc4\x8dasa v ustreznih pogojih, in ne daje podatkov o energetski ceni normalne aktivnosti. Te\xc5\xbeje je dolo\xc4\x8dljiva pri poikilotermnih \xc5\xbeivalih, saj nimajo\xc2\xa0\xc2\xbbnormalne\xc2\xab\xc2\xa0telesne temperature, zato raziskovalci opravljajo meritve pri dogovorjeni standardni temperaturi. Poleg tega je njihov bazalni metabolizem odvisen od temperature okolja pred meritvijo, zaradi procesa aklimacije._NEWLINE_Obstaja jasna povezava med telesno maso in bazalno presnovo pri \xc5\xbeivalih, pri \xc4\x8demer je razmerje manj\xc5\xa1e od ena. To pomeni, da manj\xc5\xa1e \xc5\xbeivali porabijo ve\xc4\x8d energije na enoto prostornine telesa kot velike, kar ima posledice za njihov \xc5\xbeivljenjski ritem - manj\xc5\xa1e \xc5\xbeivali morajo tako vlo\xc5\xbeiti sorazmerno ve\xc4\x8d truda in energije za iskanje hrane. Razlog za to nesorazmerje \xc5\xa1e ni zanesljivo pojasnjen. Bazalna presnova je odvisna tudi od razvojnega stadija osebka - mladi\xc4\x8di denimo zaradi manj\xc5\xa1e telesne velikosti potrebujejo manj energije za vzdr\xc5\xbeevanje obstoje\xc4\x8dih celic in tkiv, a porabljajo energijo tudi za aktivno rast.'